text: DM-finale uden KIF Kolding København
  22 maj 2016 kl. 14.20
  Der blev kæmpet til det sidste. Men for første gang i fire sæsoner er Kolding ikke med i finalen.
  KIF Kolding København tabte den første semifinalekamp til Bjerrringbro-Silkeborg med 24-23.
  Dermed kunne KIF spille sig i sin fjerde DM-finale i træk ved at vinde på hjemmebane.
  Men sådan skulle det ikke gå. Det bliver ikke i år, at klubben vinder sit 15. mesterskab, for BSV var for stor en mundfuld.
  KIF første ellers med 17-15 efter første halvleg. Men et stærkt spillende mandskab fra Bjerringbro-Silkeborg vandt kampen med 31-28. Dermed spiller BSV om Danmarksmesterskabet mod Team Tvis Holstebro.
  - Det er selvfølgelig altid trist, når man ikke vinder. Men engang imellem må man også acceptere, når man taber til et hold, der har spillet bedre end os over de seneste to kampe, sagde sportschef for KIF Kolding København, Lasse Boesen, til TV SYD efter kampen.
  KIF Kolding København skal nu spille to bronzekampe mod GOG Håndbold. Henholdsvis den 25. maj klokken 19.00 i GOG Arena og den 28. maj klokken 18.00 i enten Kolding eller Brøndby.
  - Det er altid svært at skulle rejse sig. Men vi spiller om medaljer. Så jeg håber, at når først der bliver fløjtet op, så giver spillerne den en ekstra tand, slutter Lasse Boesen.
  DM-finalerne spilles på samme datoer klokken henholdsvis 21.00 og 20.00.
  